CELEX: 32021R2062
Language: sk
Date: 2021-08-23 00:00:00
Title: Delegované nariadenie Komisie (EÚ) 2021/2062 z 23. augusta 2021, ktorým sa mení delegované nariadenie (EÚ) 2020/2014, ktorým sa spresňuje vykonávanie povinnosti vylodiť úlovky pri určitých druhoch rybolovu v Severnom mori na obdobie 2021 – 2023

26.11.2021   
               
               
                  SK
               
               
                  Úradný vestník Európskej únie
               
               
                  L 421/4
               
            
         DELEGOVANÉ NARIADENIE KOMISIE (EÚ) 2021/2062
         z 23. augusta 2021,
         ktorým sa mení delegované nariadenie (EÚ) 2020/2014, ktorým sa spresňuje vykonávanie povinnosti vylodiť úlovky pri určitých druhoch rybolovu v Severnom mori na obdobie 2021 – 2023
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho Parlamentu a Rady (EÚ) 2018/973 zo 4. júla 2018, ktorým sa vytvára viacročný plán pre populácie druhov žijúcich pri morskom dne v Severnom mori a ich lov, spresňuje vykonávanie povinnosti vylodiť úlovky v Severnom mori a zrušujú sa nariadenia Rady (ES) č. 676/2007 a (ES) č. 1342/2008 (1), a najmä jeho článok 11,
         keďže:
         
                     (1)
                  
                  
                     V delegovanom nariadení Komisie (EÚ) 2020/2014 (2) sa spresňuje vykonávanie povinnosti vylodiť úlovky v prípade určitých druhov rybolovu v Severnom mori na obdobie 2021 – 2023 na základe spoločného odporúčania, ktoré predložili Belgicko, Dánsko, Nemecko, Francúzsko, Holandsko a Švédsko (ďalej len „skupina Scheveningen“).
                  
               
                     (2)
                  
                  
                     Podľa delegovaného nariadenia (EÚ) 2020/2014 sa určité výnimky z povinnosti vylodiť úlovky predbežne uplatňujú do 31. decembra 2021. V takýchto prípadoch členské štáty, ktoré majú priamy hospodársky záujem, by mali predložiť čo najskôr, najneskôr však do 1. mája 2021, dodatočné vedecké informácie na podporu tejto výnimky. Vedecký, technický a hospodársky výbor pre rybárstvo (ďalej len „STECF“) by mal posúdiť predložené dôkazy do 31. júla 2021.
                  
               
                     (3)
                  
                  
                     Skupina Scheveningen po konzultácii s Poradnou radou pre Severné more a Poradnou radou pre pelagické populácie predložila 30. apríla 2021 Komisii spoločné odporúčanie, v ktorom požiadala o predĺženie platnosti určitých výnimiek z povinnosti vylodiť úlovky aj po roku 2021, a poskytla dodatočné vedecké informácie. Skupina Scheveningen 26. júla 2021 predložila revidované znenie spoločného odporúčania.
                  
               
                     (4)
                  
                  
                     STECF (3) preskúmal toto spoločné odporúčanie v máji 2021. Komisia predložila návrh delegovaného aktu skupine expertov pozostávajúcej zo zástupcov členských štátov na stretnutí, ktoré sa konalo 16. júla 2021 a na ktorom sa zúčastnil Európsky parlament ako pozorovateľ.
                  
               
                     (5)
                  
                  
                     Článok 6 ods. 1 písm. c) bod ii) delegovaného nariadenia (EÚ) 2020/2014 zahŕňa výnimku z dôvodu vysokej miery prežitia pre platesu veľkú ulovenú vlečnými sieťami na lov pri dne (OTB, PTB) s veľkosťou ôk 90 až 119 mm a vybavenými určitými typmi panelov vo vodách Únie divízie 3a Medzinárodnej rady pre výskum mora (ďalej len „ICES“). Skupina Scheveningen požiadala o rozšírenie výnimky s cieľom umožniť používanie panela so štvorcovými okami s veľkosťou aspoň 120 mm na vlečných sieťach v poddivízii ICES Kattegat od 1. októbra do 31. decembra každého roka. STECF skonštatoval (4), že dodatočné vedecké informácie, ktoré poskytlo Dánsko, potvrdzujú, že miera prežitia odhodených úlovkov platesy veľkej bude v porovnaní s veľkosťou ôk 80 – 99 mm, ktorá je povolená pre rybolov vlečnými sieťami s vodiacimi štítmi, podobná alebo lepšia pri používaní väčších ôk vrátane panelov SELTRA a štvorcových panelov s veľkosťou ôk 120 mm. Výnimka by sa preto mala rozšíriť tak, aby zahŕňala panel so štvorcovými okami s veľkosťou aspoň 120 mm na vlečných sieťach v subdivízii Kattegat.
                  
               
                     (6)
                  
                  
                     Do článku 11 ods. 11 delegovaného nariadenia (EÚ) 2020/2014 je zahrnutá výnimka de minimis pre tresku merlang nedosahujúcu minimálnu ochrannú referenčnú veľkosť, ulovenú plavidlami, ktoré používajú vlečné siete s rozperným rahnom s veľkosťou ôk 80 až 119 mm v podoblasti ICES 4. Skupina Scheveningen požiadala o predĺženie platnosti výnimky do 31. decembra 2023 a predložila nové vedecké informácie. STECF posúdil tieto dôkazy a dospel k záveru (5), že spoločné odporúčanie sa vo veľkej miere zaoberá otázkami, ktoré STECF identifikoval vo svojich predchádzajúcich posúdeniach. Najmä odhadované náklady na vyloďovanie nechcených úlovkov sú značné a vyžadovalo by si podstatne viac pracovných síl na palube. STECF uznal aj problémy a výzvy spojené so zlepšovaním selektívnosti pri tomto druhu rybolovu. Výnimka by teda mala platiť do 31. decembra 2023.
                  
               
                     (7)
                  
                  
                     Keďže opatrenia stanovené v tomto nariadení majú priamy vplyv na plánovanie rybárskej sezóny plavidiel Únie a na súvisiace hospodárske činnosti, toto nariadenie by malo nadobudnúť účinnosť ihneď po jeho uverejnení. Malo by sa uplatňovať od 1. januára 2022,
                  
               PRIJALA TOTO NARIADENIE:
         
            Článok 1
            Delegované nariadenie 2020/2014 sa mení takto:
            
                        1.
                     
                     
                        V článku 6 ods. 1 písm. c) sa bod ii) nahrádza takto:
                        
                                    „ii)
                                 
                                 
                                    s veľkosťou ôk 90 až 119 mm, vybavenými panelom Seltra s vrchným panelom s veľkosťou ôk 140 mm (štvorcové oká), s veľkosťou ôk 270 mm (kosoštvorcové oká) alebo s veľkosťou ôk 300 mm (štvorcové oká), alebo – v subdivízii Kattegat – vybavenými panelom so štvorcovými okami s veľkosťou aspoň 120 mm, pri cielenom rybolove platesotvarých alebo iných ako platesotvarých rýb vo vodách Únie divízie ICES 3a v období od 1. októbra do 31. decembra každého roka;“.
                                 
                              
                  
                        2.
                     
                     
                        V článku 11 sa bod 11 nahrádza takto:
                        
                                    „11.
                                 
                                 
                                    v prípade zmiešaného rybolovu druhov žijúcich pri morskom dne vo vodách Únie podoblasti ICES 4 plavidlami, ktoré používajú vlečné siete s rozperným rahnom s veľkosťou ôk 80 – 119 mm:
                                    množstvo tresky merlang nedosahujúcej minimálnu ochrannú referenčnú veľkosť, ktoré nesmie presiahnuť 2 % celkového ročného výlovu platesy veľkej a soley európskej;“.
                                 
                              
                  
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Uplatňuje sa od 1. januára 2022 do 31. decembra 2023.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 23. augusta 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 179, 16.7.2018, s. 1.
         
            (2)  Delegované nariadenie Komisie (EÚ) 2020/2014 z 21. augusta 2020, ktorým sa spresňuje vykonávanie povinnosti vylodiť úlovky pri určitých druhoch rybolovu v Severnom mori na obdobie 2021 – 2023 (Ú. v. EÚ L 415, 10.12.2020, s. 10).
         
            (3)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d.
         
            (4)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d, s. 23 – 24.
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d, s. 20 – 21.